CELEX: 32017R2188
Language: lt
Date: 2017-08-11 00:00:00
Title: 2017 m. rugpjūčio 11 d. Komisijos deleguotasis reglamentas (ES) 2017/2188, kuriuo iš dalies keičiamos Europos Parlamento ir Tarybos reglamento (ES) Nr. 575/2013 nuostatos dėl leidimo nuosavų lėšų reikalavimų netaikyti tam tikroms padengtosioms obligacijoms (Tekstas svarbus EEE. )

25.11.2017   
            
            
               LT
            
            
               Europos Sąjungos oficialusis leidinys
            
            
               L 310/1
            
         KOMISIJOS DELEGUOTASIS REGLAMENTAS (ES) 2017/2188
   2017 m. rugpjūčio 11 d.
   kuriuo iš dalies keičiamos Europos Parlamento ir Tarybos reglamento (ES) Nr. 575/2013 nuostatos dėl leidimo nuosavų lėšų reikalavimų netaikyti tam tikroms padengtosioms obligacijoms
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms (1), ypač į jo 503 straipsnio 4 dalį;
   kadangi:
   
               (1)
            
            
               Reglamento (ES) Nr. 575/2013 496 straipsniu kompetentingoms institucijoms leidžiama iki 2017 m. gruodžio 31 d. tam tikroms padengtosioms obligacijoms netaikyti 10 % ribos, nurodytos to reglamento 129 straipsnio 1 dalies d punkto ii papunktyje ir f punkto ii papunktyje;
            
         
               (2)
            
            
               Reglamento (ES) Nr. 575/2013 503 straipsnio 4 dalimi Komisija įpareigojama peržiūrėti tos kompetentingoms institucijoms suteiktos galimybės tinkamumą ir nuspręsti, ar ji turėtų būti padaryta nuolatinio pobūdžio nuostata. Komisija paprašė Europos bankininkystės institucijos pateikti techninių rekomendacijų šiuo klausimu. Reaguojant į šį prašymą parengta ES padengtųjų obligacijų sistemų ir kapitalo vertinimo ataskaita. Ta ataskaita Komisija pasinaudojo toliau vertindama padengtosioms obligacijoms taikomas priežiūros ir reguliavimo priemones ir vėliau Europos Parlamentui ir Tarybai pateikė ataskaitą dėl Reglamento (ES) Nr. 575/2013 503 straipsnio;
            
         
               (3)
            
            
               ta ataskaita parodė, kad yra tik kelios nacionalinės padengtųjų obligacijų sistemos, pagal kurias leidžiama įtraukti būsto arba komercine hipoteka užtikrintus vertybinius popierius arba grupės vidaus sukauptų padengtųjų obligacijų struktūras. Tačiau kadangi kai kurios įstaigos įgyvendindamos savo verslo modelius remiasi kompetentingų institucijų suteikiamo leidimo netaikyti reikalavimų naudojimu, dėl teisinio tikrumo tikslinga leisti kompetentingoms institucijoms pratęsti Reglamento (ES) Nr. 575/2013 496 straipsnio 1 dalyje nurodyto leidimo netaikyti reikalavimų galiojimą po toje nuostatoje minimos datos. Todėl reikėtų iš dalies pakeisti Reglamento (ES) Nr. 575/2013 496 straipsnio 1 dalį panaikinant toje nuostatoje minimą datą, tačiau turėti omenyje, kad galimybę kompetentingoms institucijoms suteikti leidimą netaikyti reikalavimų gali prireikti iš naujo įvertinti nustatant būsimą padengtųjų obligacijų sistemą;
            
         
               (4)
            
            
               dėl teisinio tikrumo tikslinga nuolatinio pobūdžio leidžiančią nukrypti nuostatą numatyti nuo datos, einančios po dabartinės leidžiančios nukrypti nuostatos galiojimo pabaigos,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 575/2013 496 straipsnio 1 dalies įvadinis sakinys pakeičiamas taip:
   
      „Kompetentingos institucijos gali visiškai arba iš dalies netaikyti 10 % ribos Prancūzijos Fonds Communs de Créances arba pakeitimo vertybiniais popieriais subjektų išleistiems didesnio prioriteto vienetams, kurie yra lygiaverčiai 129 straipsnio 1 dalies d ir f punktuose nurodytiems Prancūzijos Fonds Communs de Créances išleistiems didesnio prioriteto vienetams, jeigu tenkinamos abi iš šių sąlygų:“.
   
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2018 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. rugpjūčio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2013 6 27, p. 1.